SONIC แรลลี่ 5 วัน พุ่ง 12% ลุ้นกำไรปี 65 โต 28% รับค่าระวางเรือสูง โบรกฯชูเป้า 6.40 บ.
SONIC บวกยาว 5 วัน พุ่ง 12% โบรกฯแนะ “ซื้อ” เป้า 6.40 บ. ชี้กำไรปี 65 โต 28% จากค่าระวางเรือยังสูงตามภาวะอุตสาหกรรม และการใช้กลยุทธ์ทำให้สามารถรักษาปริมาณขนส่งที่ดีต่อเนื่องได้

20 ธ.ค. 2564

ผู้สื่อข่าวรายงานว่าวันนี้ (20 ธ.ค. 2564) ราคาหุ้นบริษัท โซนิค อินเตอร์เฟรท จำกัด (มหาชน) หรือ SONIC ณ เวลา 15:36 น. อยู่ที่ระดับ 4.40 บาท เพิ่มขึ้น 0.18 บาท หรือ 4.27% โดยทำจุดสูงสุดที่ 4.42 บาท และทำจุดต่ำสุดที่ 4.14 บาท ด้วยมูลค่าการซื้อขาย 288.60 ล้านบาท

ทั้งนี้ราคาหุ้น SONIC ปรับตัวขึ้นมาต่อเนื่อง 5 วันติดนับตั้งแต่ราคาหุ้นปิดที่ระดับ 3.94 บาท เมื่อวันที่ 13 ธ.ค. 64 คิดเป็นการปรับตัวเพิ่มขึ้น 0.46 บาท หรือคิดเป็น 11.67% 
บริษัทหลักทรัพย์ เมย์แบงก์ (ประเทศไทย) จำกัด (มหาชน) ระบุในบทวิเคราะห์ (17 ธ.ค. 2564) ว่า SONIC ได้ประโยชน์เต็มๆจากค่าระวางเรือตู้ที่ยืนสูงตามภาวะอุตสาหกรรม ขณะที่การใช้กลยุทธ์ให้ส่วนลดช่วยเหลือลูกค้าทำให้ SONIC สามารถรักษาปริมาณขนส่งที่ดีต่อเนื่องได้ หนุนกำไรปีหน้าคาดเติบโต 27.50% จากงวดเดียวกันของปีก่อน และ Rollover ไปใช้เป้าปีหน้าที่ 6.40 บาท/หุ้น อิงค่า PE ที่ 19.10 เท่า